चिमेनसापरि , 28 नभेम्बरःफैगौ 2021 माइथायनि 23 जानुवारिखालि धेमाजि जिल्लानि चिमेन सापरिआव खुंनाय जागोन दुलाराय बर' गुदि फोरोंगिरि गौथुमनि खुंगा 32 थि बोसोरसालिया जथुम्मा । बे जथुम्मानि रायदाव आफाद दाफुंनायनि थांखिजों शुक्रबारखालि चिमेन सापरिआव थानाय बर' फोरोंगिरि भवनाव मोनसे गोनांथार गेवलां मेलखौ खुंनाय जायो । धेमाजि जिल्ला बर' गुदि फोरोंगिरि गौथुमनि आफादगिरि सुसिल बसुमतारीआ मासि लानानै सामलायनाय मेलनि थांखिखौ बेखेवनानै होयो आफादनि गाहाय नेहाथारी मनज स्वर्गियारीआ । दुलाराय बर' गुदि फोरोंगिरि गौथुमनि आफादगिरि सबिन स्वर्गियारी , गाहाय नेहाथारी कामिनि बसुमतारी , नेहाथारि रनसायग्रा बसुमतारीमोननि बाहागो लानायाव जानाय गेवलां मेलावनो फैगौ बोसोरनि 23 जानुवारि अक्ट'खालि चिमेन सापरि एस बि बर' गोजौ फरायसालियाव खुंनो लानाय दुलाराय बर' गुदि फोरोंगिरि गौथुमनि खुंगा 32 थि बोसोरसालिया जथुमनि रायदाव आफाद दाफुंनाय जायो । बे आफादाव मिसिं गावखुंथाय गौथुमनि मावफुं सोद्रोमा मलेन्द्र नार्जारीखौ आफादगिरि , लक्षिमपुर जिल्ला बारग' बि एल टि अनसाइ आफादनि आफादगिरि सानसुमा बसुमतारीखौ माव' आफादगिरि , फोरोंगिरि बिनय स्वर्गियारी , मिसिं गाव खुंथाय गौथुमनि सोद्रोमा रातिराम बसुमतारीखौ लेडाइ आफादगिरि , दुलाराय बर' गुदि बर' फोरोंगिरि गौथुमनि मिरु सोद्रोमा दयाराम बसुमतारीखौ गाहाय नेहाथारी , धेमाजि जिल्ला इउ बि पि अनि गाहाय नेहाथारी दिपांकर नार्जारी , जनाइ जिल्ला बर' थुनलाइ आफादनि नेहाथारी महादेब नार्जारीखौ लोगो मेहाथारी हिसाबै लानानै मोनसे गोख्रों रायदाव आफाद दाफुंनाय जायो । एस बि बर' गोजौ फरायसालिनि गाहाय फोरोंगिरि दरेन्द्र बसुमतारी , लोगो गाहाय फोरोंगिरि ललित चन्द्र बर' , धेमाजि जिल्ला इउ बि पि अनि लेङाइ आफादगिरि जनाराम ब्रह्म , धेमाजि जिल्ला आबोफनि बोसोनगिरि सोर्जिला औवारि , जनाइ जिल्ला बर' थुनलाइ आफादनि नेहाथारी कल्पना स्वर्गियारीमोनहा बाहागो लानाय गोनां मेलआवनो रायदाव आफादखौ दाफुंनायनि अनगायैबो फोरोंगिरि भबेन दैमारीखौ आफादगिरि आरो प्रसेनजित मुसाहारीखौ गाहाय सुजुगिरि हिसाबै लानानै मोनसे बिसम्बि सुजु आफाद दाफुंनाय जायो । बेनि अनगायैबो रांखान्थि , आदार , साइनासालि , दै जगायथाय , आलासि जिरायसालि , फिरफिला बिरहोनाय बायदि माखासे लेङाइ आफादफोरखौबो दिनैनि बे गोनां मेलआवनो दानानै लानाय जायो । 
चिमेन सापरिआव दुलाराय बर' गुदि फोरोंगिरि गौथुमनि बोसोरसालिया जथुम्मा खुंनो रायदाव आफाद दादों